### Beslutning

Godkendt.

Afbud: Claus Larsen

### Sagsfremstilling

## Resume og sagens baggrund

Plan, Byg og Miljø orienterer årligt Teknik- og Miljøudvalget om arbejdet med miljøtilsyn og miljøgodkendelser af landbrug og virksomheder. Orienteringen sker i forbindelse med den årlige indberetning til Miljøstyrelsen, som viser hvor mange tilsyn og godkendelser, der er gennemført i 2023.

Indberetningen viser, at Kalundborg Kommune ikke opfylder de årlige tilsynsmål for 2023.

## Indstillinger

Plan-, Byg og Miljøchefen indstiller, at tilsynsberetningen tages til efterretning.

## Behandling

Teknik- og Miljøudvalget.

## Sagsfremstilling

*Miljøtilsyn 2023*

Plan, Byg og Miljø udfører miljøtilsyn på virksomheder og landbrug i kommunen.

Miljøstyrelsen har fastlagt retningslinjer for, hvor ofte kommunen skal udføre miljøtilsyn på virksomheder og landbrug. Der er fastsat krav om en tilsynsfrekvens for hver virksomhed/landbrug, samt et generelt tilsynsmål for hvor stor en procentdel af virksomheder og landbrug i kommunen, som skal have tilsyn årligt. Tilsynsfrekvenserne for miljøtilsyn på landbrug og virksomheder er fastsat i bekendtgørelsen om miljøtilsyn.

|  |  |  |
| --- | --- | --- |
| Bekendtgørelsens tilsynsmål | Frekvens for basistilsyn\* | Årligt tilsynsmål |
| Kategori 1  Landbrug og virksomheder med miljøgodkendelse | Mindst hvert 3. år. | Mindst 40% |
| Kategori 2  Autoværksteder  Bilag 1-virksomheder (øvrige tilsynspligtige virksomheder)  Øvrige husdyrbrug over 3 dyreenheder | Mindst hvert 6. år. | Mindst 25% |

\*Basistilsyn: Miljøtilsyn, hvor alle miljøforhold bliver gennemgået.

Kalundborg Kommune overholder ikke tilsynsbekendtgørelsens årlige tilsynsmål i 2023.

I alt har Plan, Byg og Miljø foretaget fysisk tilsyn på 65 landbrug og virksomheder.

Der er udført fysisk tilsyn med 40 % af kategori 1-landbrug og 10,5 % af kategori 1-virksomheder. Samlet set er der udført tilsyn med 21,21 % af virksomheder og landbrug i kategori 1, hvor Miljøstyrelsens årlige tilsynsmål er mindst 40 %.

Der er udført fysisk tilsyn med 25 % af kategori 2-landbrug og 4,5 % af kategori 2-virksomheder. Samlet set er der udført tilsyn med 13,69 % af virksomheder og landbrug i kategori 2, hvor Miljøstyrelsens årlige tilsynsmål er mindst 25 %.

Det kan opsummeres til at Kalundborg opfylder tilsynsmålene på landbrug men ikke på andre virksomheder. Den manglende opfyldes skyldes færre medarbejdere på virksomhedsområdet samt flere opgaver på jordområdet, som har trukket ressourcer fra virksomhedsgruppen.

Tilsynsindsatsten fremgår af Kalundborg Kommunes tilsynsberetning 2023 til Miljøstyrelsen, se bilag 1.

*Miljøgodkendelser og -tilladelser i 2023*

Udover tilsynsmålene, har Miljøstyrelsen fastsat maksimale sagsbehandlingstider for ansøgninger om miljøgodkendelser.

Plan, Byg og Miljø har i 2023 meddelt 3 afgørelser om miljøgodkendelse til virksomheder samt 9 afgørelser om miljøgodkendelser og -tilladelser til landbrug. Servicemål for miljøgodkendelser til virksomheder er overholdt. Servicemål er ikke overholdt for 1 miljøgodkendelse og 3 miljøtilladelser til landbrug. Det skyldes primært lang sagsbehandlingstid til afklaring af bilag IV-arter (flagermus) og nøjagtig placering af anlæg (ridehal og fasanopdræt).

*Tilsynskampagne i 2023*

Udover de lovpligtige fysiske miljøtilsyn er det en del af kommunens tilsynsarbejde, at der årligt gennemføres 2 miljøtilsynskampagner. I 2023 har Plan, Byg og Miljø ikke gennemført tilsynskampagner på grund af prioriteringer af andre opgaver. Tilsynsbekendtgørelsens krav om gennemførelse af 2 årlige tilsynskampagner er således ikke opfyldt.

*Miljøtilsyn og godkendelser 2024*

Der er i øjeblikket vækst i industrien og øvrige erhverv, herunder erhvervsbyggeri. Væksten indebærer generelt en øget sagsbehandling af miljøforhold. Plan, Byg og Miljø vil i 2024 igen have behov for at foretage prioriteringer på virksomhedsområdet. Denne prioritering vil også få betydning for, hvorvidt tilsynsmål og servicemål for miljøgodkendelser i 2024 kan overholdes.

Der er således heller ikke planlagt tilsynskampagne på virksomhedsområdet i 2024.

Der er ikke planlagt tilsyn på virksomheder i 2024.

Der arbejdes med 3-4 miljøgodkendelser til virksomheder i 2024. Der er pt 18 ansøgninger om miljøgodkendelser, hvoraf 12 afventer Kalundborg Kommune.

Kalundborg Kommune kan ikke opfylde servicemål for hverken tilsyn, godkendelser eller tilsynskampagne i 2024 for virksomheder.

Det forventes, at Kalundborg Kommune kan overholde servicemål for tilsyn, godkendelser og tilsynskampagne i 2024 for landbrug.

## Økonomiske konsekvenser

Der er ingen økonomiske konsekvenser.